Source: http://allaboutergasia.blogspot.com/2012/11/
Timestamp: 2017-12-16 20:32:17+00:00
Document Index: 20356447

Matched Legal Cases: ['ΑΕΔ\n', 'ΑΕΔ\n', 'ΑΕΔ ', 'ΑΕΔ ', 'ΑΕΔ ', 'ΑΕΔ ', 'ΑΕΔ\n', 'ΑΕΔ ']

εργασια: Νοεμβρίου 2012
ΔΗΜΑΡ: Αναβάθμιση του Σώματος Επιθεώρησης Εργασίας
Ερώτηση της βουλευτού Β' Θεσσαλονίκης Κατερίνας Μάρκου για την αναβάθμιση του Σώματος Επιθεώρησης Εργασίας
Η Ερώτηση απευθύνεται προς τον υπουργό Εργασίας και Κοινωνικής Ασφάλισης και με αφορμή τα προβλήματα των εργαζόμενων στο Σώμα Επιθεώρησης Εργασίας ζητά από τον υπουργό να απαντήσει:
-Σε ποιες ενέργειες έχετε προβεί μέχρι σήμερα και σκοπεύετε να προβείτε για την ουσιαστική αναβάθμιση και ενίσχυση του Σώματος Επιθεωρητών Εργασίας σε επίπεδο προσωπικού και υποδομών;
-Πόσες είναι οι οργανικές θέσεις Επιθεωρητών Εργασίας αυτή τη στιγμή, ποια η κατανομή τους ανά Περιφερειακή Διεύθυνση και Τμήμα και πόσες από αυτές παραμένουν κενές;
Ετικέτες ΔΗΜ. ΑΡΙΣΤΕΡΑ, ΕΠΙΘΕΩΡΗΣΗ ΕΡΓΑΣΙΑΣ
Ανάσα στους άνεργους από τον ΟΑΕΔ
Η ανεργία καλπάζει παρά τις προσπάθειες της κυβέρνησης για την αντιμετώπιση του προβλήματος.
Το υπουργείο Εργασίας ανακοίνωσε την υλοποίηση τεσσάρων προγραμμάτων εργασιακής εμπειρίας και κατάρτισης που αφορούν σε 60.000 άνεργους και θα υλοποιηθεί μέσα στους επόμενους μήνες.
Ετικέτες ΑΝΕΡΓΙΑ, ΒΟΥΤΣΗΣ ΓΙΑΝΝΗΣ, ΟΑΕΔ
Στην Αλεξανδρούπολη θα διεξαχθεί το συνέδριο της ΓΣΕΕ
Στο τελευταίο δεκαήμερο του Μαρτίου αναμένεται να διεξαχθεί, σύμφωνα με συνδικαλιστικά στελέχη, το 35ο συνέδριο της ΓΣΕΕ, το οποίο θα πραγματοποιηθεί στην Αλεξανδρούπολη, και ως πιθανότερη ημερομηνία φέρεται το διάστημα από 21 έως 24 Μαρτίου, δεδομένου ότι έως τις 25 του μηνός θα πρέπει, σύμφωνα με το καταστατικό της ΓΣΕΕ, να έχει εκλεγεί η νέα διοίκηση του συνδικάτου.
Τα ίδια στελέχη ανέφεραν ότι η πόλη της Αλεξανδρούπολης επιλέγεται προκειμένου να υποστηριχθεί μια περιοχή με έντονη ανεργία και προϊούσα αποβιομηχάνιση.
Υποστήριξαν επίσης, ότι το κόστος της διοργάνωσης στην ακριτική περιοχή θα είναι κατά 15% φθηνότερο από το προηγούμενο, που είχε διεξαχθεί στη Χαλκιδική, ενώ η διεξαγωγή του στην Αθήνα θα κόστιζε κατά 40% περισσότερο, λόγω του αυξημένου κόστους των ξενοδοχειακών υποδομών.
Ετικέτες ΑΛΕΞΑΝΔΡΟΥΠΟΛΗ, ΓΣΕΕ, ΣΥΝΕΔΡΙΟ
ΑΝΤΑΡΣΥΑ: "Ο αγώνας ενάντια στις απολύσεις στο δημόσιο να είναι η απαρχή της ανατροπής των Μνημονίων"!
"Ο αγώνας ενάντια στις απολύσεις στο δημόσιο να είναι η απαρχή της ανατροπής των Μνημονίων"!
"Ο αγώνας που κορυφώνεται αυτές τις μέρες ενάντια στις απολύσεις στο δημόσιο αφορά το σύνολο της κοινωνίας:
ΝΑ ΖΗΣΟΥΜΕ ΜΕ ΓΝΩΜΟΝΑ ΤΙΣ ΕΡΓΑΤΙΚΕΣ ΚΑΙ ΛΑΪΚΕΣ ΑΝΑΓΚΕΣ"
Ετικέτες ΑΝΤΑΡΣΥΑ, ΕΠΙΚΑΙΡΟΤΗΤΑ
Σε 48ωρη απεργία προχωρούν αύριο Παρασκευή και το Σάββατο το σωματείο των εργαζομένων στην αλυσίδα καταστημάτων ΙΚΕΑ, που την Πέμπτη πραγματοποίησαν στάση εργασίας και συγκέντρωση έξω από το στο κατάστημα ΙΚΕΑ στον Κηφισό.
"Αλληλεγγύη στον αγώνα των εργαζομένων του ΙΚΕΑ
Η νίκη τους θα είναι νίκη όλων των εργαζομένων
Η ΑΝΤΑΡΣΥΑ στηρίζει και καλεί όλους τους εργαζόμενους και τη νεολαία να σταθούν αλληλέγγυοι στο δίκαιο αγώνα των εργαζομένων στα καταστήματα ΙΚΕΑ. Είμαστε μαζί τους, στον αγώνα ενάντια στην εργοδοσία, καθώς και στην οργάνωση και τη δημοκρατική διαδικασία λήψης αποφάσεων για τις απεργιακές τους κινητοποιήσεις.
Οι εργαζόμενοι σε μια από τις πιο μεγάλες πολυεθνικές επιχειρήσεις, απέρριψαν τις μειώσεις μισθών από 8,5 έως 11% και την ανατροπή των δικαιωμάτων τους. Με αποφασιστικότητα και συναδελφικότητα αρνούνται να υπογράψουν ατομικές συμβάσεις υπό την απειλή της απόλυσης. Στηρίζουμε τη στάση τους και την αγωνιστικότητα που επιδεικνύουν με τις γενικές συνελεύσεις και τις απεργιακές αποφάσεις τους.
Να ποιοι είναι οι πραγματικοί στόχοι των κυβερνήσεων, της ΕΕ και του ΔΝΤ, στόχοι λεηλασίας του ελληνικού λαού. Φτώχεια, εκμετάλλευση και ανεργία για την κοινωνία, κέρδη και ασυδοσία για το μεγάλο κεφάλαιο, ντόπιο και διεθνές. Δεν είναι τυχαίο ότι η «Ikea International», αποτελεί μια από τις πιο κερδοφόρες επιχειρήσεις παγκόσμια, ενώ και στην Ελλάδα τα κέρδη της αυξάνονται, ακόμα και τα τελευταία χρόνια, παρά την καταβαράθρωση του βιοτικού επιπέδου της πλειοψηφίας της κοινωνίας. Και τα κέρδη της, βγαίνουν από τον ιδρώτα των εργαζομένων που δουλεύουν στις σύγχρονες γαλέρες των μεγάλων εμπορικών κολοσσών. Αντίστοιχες εταιρείες με το IKEA βρίσκονται στην πρώτη γραμμή των πιο ισχυρών καπιταλιστικών επιχειρήσεων και μαζί με αυτό και στην πρώτη γραμμή των πιο εξοντωτικών συνθηκών εργασίας.
Για μας, όμως, το IKEA μπορεί και πρέπει να γίνει παράδειγμα αγώνα και νίκης για τον κόσμο της εργασίας. Για αυτό πρέπει όλοι να σταθούμε πλάι στους αγωνιζόμενους. Ο δρόμος της ταξικής αναμέτρησης και της κλιμάκωσης των αγώνων περνάει μέσα από τα χέρια των ίδιων των εργαζομένων που συχνά βρίσκουν απέναντι τους υποταγμένες ηγεσίες σαν το ΔΣ του σωματείου τους που τους καλεί σε αναστολή του αγώνα και αποδοχή των όρων της εργοδοσίας.
Οι εργαζόμενοι, οι νέοι και οι νέες, οι άνεργοι, το σύνολο του εργατικού κινήματος και των αγωνιζόμενων κλάδων πρέπει να στηρίξουν τον αγώνα στο ΙΚΕΑ. Ακόμα περισσότερο χρειάζεται η ενότητα όλων για την ανατροπή της καταστροφικής πολιτικής των μνημονίων, η πάλη ενάντια στην τρόικα, τη συγκυβέρνηση και την εργοδοσία.
Η ΤΑΞΙΚΗ ΕΝΟΤΗΤΑ ΟΠΛΟ ΜΑΣ ΕΝΑΝΤΙΑ ΣΤΗΝ ΕΡΓΟΔΟΤΙΚΗ ΤΡΟΜΟΚΡΑΤΙΑ
ΠΑΛΛΑΙΚΟΣ ΞΕΣΗΚΩΜΟΣ ΓΙΑ ΤΗΝ ΑΝΑΤΡΟΠΗ
ΝΙΚΗ ΣΤΟΥΣ ΕΡΓΑΖΟΜΕΝΟΥΣ ΤΟΥ ΙΚΕΑ"
Ετικέτες ΑΝΤΑΡΣΥΑ, ΙΚΕΑ
ΥΠΟΙΚ: Όλες οι αλλαγές στο μισθολόγιο του Δημοσίου
Όλες τις αλλαγές στο μισθολόγιο του Δημοσίου και των ΔΕΚΟ που επήλθαν με το πολυνομοσχέδιο περιλαμβάνει εκτενής εγκύκλιος του Γενικού Λογιστηρίου του Κράτους η οποία κοινοποιήθηκε σε όλες τις υπηρεσίες του Δημοσίου.
Σε αυτή μεταξύ άλλων περιλαμβάνονται οι αλλαγές που έχουν προκύψει στα ειδικά μισθολόγια, στις αμοιβές αιρετών της τοπικής αυτοδιοίκησης και ειδικών γραμματέων των υπουργείων.
Ειδικότερα, οι σημαντικότερες αλλαγές που επέρχονται είναι:
- Καταργούνται πλήρως σε όλο το Δημόσιο, ΔΕΚΟ, ΝΠΔΔ, ΟΤΑ κλπ. από την 1/1/2013 τα δώρα Χριστουγέννων, Πάσχα και επίδομα αδείας. Διευκρινίζεται ότι φέτος θα καταβληθούν κανονικά.
- Αναστέλλεται η περαιτέρω μείωση αποδοχών στους υπαλλήλους του Δημοσίου, οι οποίοι λόγω του ενιαίου μισθολογίου χάνουν πάνω από 25% των αποδοχών τους. Οι αποδοχές τους παγώνουν στο επίπεδο που διαμορφώθηκαν στις 31/10/2012.
Ωστόσο, επειδή με το πολυνομοσχέδιο το ενιαίο μισθολόγιο επεκτείνεται και στις ΔΕΚΟ, οι υπάλληλοι των ΔΕΚΟ που χάνουν πάνω από το 25% των αποδοχών τους λόγω της επέκτασης θα δουν από την 1/11/2012 μείωση των αποδοχών τους κατά το 25% των αποδοχών που υπερβαίνουν αυτές που προκύπτουν από το ενιαίο μισθολόγιο. Το πάγωμα και στις δυο παραπάνω περιπτώσεις ισχύει μέχρι 31/12/2016 και συνδέεται, όπως αναφέρεται στην εγκύκλιο, με την αναστολή της καταβολής του κινήτρου επίτευξης στόχων.
- Μειώνεται κατά 50% η αντιμισθία των προέδρων των δημοτικών και περιφερειακών συμβουλίων, η οποία αποσυνδέεται πλέον από αυτή των δημάρχων και των περιφερειαρχών.
- Καταργούνται πλήρως από την 1/1/2013 οι αποζημιώσεις των μελών των δημοτικών συμβουλίων και κάθε είδους επιτροπών δημοτικών συμβουλίων για τη συμμετοχή τους στις σχετικές συνεδριάσεις.
- Από το νέο έτος μειώνονται κατά 50% οι αποδοχές στις αποζημιώσεις, έξοδα παράστασης και πάσης φύσεως αμοιβές των στελεχών των ΝΠΔΔ, των Δήμων και των περιφερειών και των ΝΠΙΔ και των ανωνύμων εταιρειών στις οποίες οι ΟΤΑ κατέχουν ποσοστό πάνω από 50%.
- Επέρχονται μειώσεις στους βασικούς μισθούς Γενικών Γραμματέων υπουργείων, ΓΓ Αποκεντρωμένης Διοίκησης, Περιφερειαρχών, Αντιπεριφερειαρχών, Δημάρχων, Ειδικών Γραμματέων υπουργείου και ειδικών θέσεων πρώτου και δεύτερου βαθμού.
Για παράδειγμα, ο μισθός των Γενικού Γραμματέα ορίζεται πλέον στα 4.750 ευρώ από 5.000 ευρώ. Για Δήμαρχο πόλης άνω των 100.000 κατοίκων οι μηνιαίες αποδοχές μειώνονται από 4.500 σε 4.275 ευρώ. Το όριο των 4.750 ευρώ ορίζεται ως η ανώτατη μηνιαία αμοιβή για όλο τον στενό και ευρύτερο δημόσιο τομέα.
- Επεκτείνονται σε όλες τις ΔΕΚΟ το ενιαίο μισθολόγιο του νόμου 4024/2011. Μάλιστα για τον υπολογισμό των υπερωριών σε ΔΕΚΟ και όλους τους φορείς του δημόσιου τομέα καταργούνται τα προβλεπόμενα στην εργατική νομοθεσία και οι αμοιβές για τις υπερωρίες και το ανώτατο όριο ωρών που μπορεί να εργαστεί ένας υπάλληλος καθορίζεται με βάση το νόμο για το ενιαίο μισθολόγιο. Επισημαίνεται στην εγκύκλιο ότι όλες οι διατάξεις του ενιαίου μισθολογίου και βαθμολογίου του Δημοσίου (νομός 4024/2011) επεκτείνονται από 1/1/2013 και «στο προσωπικό των νομικών προσώπων ιδιωτικού δικαίου (Ν.Π.Ι.Δ.), που ανήκουν στο Κράτος ή σε Ν.Π.Δ.Δ. ή σε Ο.Τ.Α., κατά την έννοια της επίτευξης κρατικού ή δημόσιου ή αυτοδιοικητικού σκοπού, εποπτείας, διορισμού και ελέγχου της πλειοψηφίας της Διοίκησής τους, συμπεριλαμβανομένων των Γενικών και Τοπικών Οργανισμών Εγγείων Βελτιώσεων, ή επιχορηγούνται τακτικά, σύμφωνα με τις κείμενες διατάξεις, από πόρους των ως άνω φορέων κατά 50% τουλάχιστον του ετήσιου προϋπολογισμού τους, καθώς και των λοιπών δημόσιων επιχειρήσεων, οργανισμών και ανωνύμων εταιρειών, που υπάγονται στο πεδίο εφαρμογής των διατάξεων του Κεφαλαίου Α΄ του ν. 3429/2005 (ΦΕΚ 314 Α΄), όπως έχουν τροποποιηθεί με τις διατάξεις της παρ. 1 α του άρθρου 1 του ν. 3899/2010 (ΦΕΚ 212 Α΄)».
Τέλος, από την πρωτοχρονιά παύουν να ισχύουν όλες οι συλλογικές συμβάσεις εργασίας, καθώς και όλες οι διατάξεις νόμων, οι υπουργικές, κανονιστικές εν γένει ή διαιτητικές αποφάσεις, καθώς και οι αποφάσεις των οργάνων διοίκησης κλπ, κατά το μέρος που ρυθμίζουν τις αποδοχές του προσωπικού των παραπάνω νομικών προσώπων.
- Όλες οι μειώσεις στα ειδικά μισθολόγια θα ισχύσουν κανονικά από 1/8/2012.
ΓΣΕΕ: Το υπουργείο Εργασίας επισπεύδει «παράνομα μέτρα»
Για "ψευδεπίγραφες εγκυκλίους" και επίσπευση του χρόνου εφαρμογής "παράνομων μέτρων" για τις νέες περικοπές (στις αποδοχές) κάνει λόγο σε ανακοίνωσή της η ΓΣΕΕ με αφορμή την εγκύκλιο του υπουργείου Εργασίας για τις αλλαγές στις εργασιακές σχέσεις.
"Για μια ακόμη φορά, το υπουργείο Εργασίας νομοθετεί εκ νέου μέσω ψευδεπίγραφων εγκυκλίων του, ακόμη πιο δυσμενείς προβλέψεις από αυτές του μεσοπρόθεσμου προγράμματος που εν μια νυκτί ψήφισε στη Βουλή, επισπεύδοντας τους χρόνους εφαρμογής των παράνομων μέτρων για τις νέες περικοπές" αναφέρει χαρακτηριστικά η ΓΣΕΕ.
Ετικέτες ΓΣΕΕ, ΥΠΟΥΡΓΕΙΟ ΕΡΓΑΣΙΑΣ
Συνάντηση Βενιζέλου με εκπροσώπους ΟΤΟΕ και ΤΤ
Συνάντηση με εκπροσώπους της ΟΤΟΕ και των εργαζομένων στο Ταχυδρομικό Ταμιευτήριο είχε την Τρίτη ο πρόεδρος του ΠΑΣΟΚ, Ευάγγελος Βενιζέλος. Στο επίκεντρο της συνάντησης βρέθηκαν... οι εξελίξεις στο τραπεζικό σύστημα, ενώ ιδιαίτερη αναφορά υπήρξε στις προοπτικές του Ταχυδρομικού Ταμιευτηρίου.
Στη συνάντηση συμμετείχαν οι κ.κ. Φίλιππος Σαχινίδης, Γιώργος Κουτρουμάνης και Χρήστος Πρωτόπαπας.
Ετικέτες ΒΕΝΙΖΕΛΟΣ ΒΑΓΓ., ΟΤΟΕ, ΠΑΣΟΚ, ΤΑΧΥΔΡΟΜΙΚΟ ΤΑΜΙΕΥΤΗΡΙΟ
Κατοχυρωμένο το δικαίωμα σύνταξης, ακόμα και χωρίς αίτηση
Δεν απαιτείται κατάθεση αίτησης, ούτε κάποια άλλη εκ των προτέρων ενέργεια των ασφαλισμένων για την κατοχύρωση συνταξιοδοτικού δικαιώματος, αναφέρει σε ανακοίνωσή της η Διοίκηση του ΙΚΑ, καθώς με τις νέες διατάξεις περί συνταξιοδότησης, που προβλέπει ο ν. 4093/2012, το στοιχείο της κατοχύρωσης ελέγχεται από τις υπηρεσίες συντάξεων κατά τον χρόνο που εξετάζεται το αίτημα συνταξιοδότησης.
Σύμφωνα με τη διοίκηση του ΙΚΑ, για το σύνολο των διατάξεων του νέου νόμου θα υπάρξει αναλυτική ενημέρωση, με την έκδοση των ερμηνευτικών εγκυκλίων.
ΔΗΜΑΡ: ο αντίβαρο στην Ευρώπη της λιτότητας, είναι η Ευρώπη των πολιτών
Ανακοίνωση της ΔΗΜΑΡ για τις ευρωπαϊκές κινητοποιήσεις των συνδικάτων.
Η ΔΗΜΑΡ χαιρετίζει τις πανευρωπαϊκές κινητοποιήσεις των εργαζομένων που στοχεύουν στην αλλαγή της κυρίαρχης ακολουθούμενης πολιτικής.
Ο πανευρωπαϊκός χαρακτήρας αυτών των κινητοποιήσεων, δείχνει ότι το μέλλον της Ευρώπης και της Ευρωπαϊκής Ένωσης οφείλει να αναζητηθεί στην εγκατάλειψη των πολιτικών λιτότητας, στην ενίσχυση του κράτους πρόνοιας, στην ενεργοποίηση των τόσο αναγκαίων πολιτικών ανάπτυξης, στην ευρωπαϊκή αλληλεγγύη ανάμεσα στα κράτη και στους λαούς και όχι στην εθνική περιχαράκωση.
Το αντίβαρο στην Ευρώπη των πολιτικών λιτότητας είναι η Ευρώπη των πολιτών και των δημοκρατικών θεσμών.
ΓΣΕΕ: Μαζική η συμμετοχή στην πανευρωπαϊκή κινητοποίηση
Μαζική ήταν, σύμφωνα με τη ΓΣΕΕ η συμμετοχή των εργαζομένων στην τρίωρη στάση εργασίας και στο συλλαλητήριο που πραγματοποιήθηκε στην πλατεία Κλαυθμώνος... στο πλαίσιο της πανευρωπαϊκής ημέρας δράσης κατά της πολιτικής λιτότητας.
Όπως αναφέρει σε ανακοίνωσή της η ΓΣΕΕ, μαζική ήταν η συμμετοχή και στις κινητοποιήσεις που διοργανώθηκαν σε όλη την Ευρώπη. «Εργαζόμενοι, άνεργοι, συνταξιούχοι σε Ελλάδα και Ευρώπη αντιδρούν και διαμαρτύρονται για τις νεοφιλελεύθερες αδιέξοδες και καταστροφικές πολιτικές», σημειώνει η Συνομοσπονδία, προσθέτοντας ότι η λιτότητα και οι περικοπές στους μισθούς οδηγούν στην κατάρρευση του ευρωπαϊκού κοινωνικού μοντέλου.
Σύμφωνα με την ίδια ανακοίνωση, η ΓΣΕΕ δέχθηκε πληθώρα μηνυμάτων συμπαράστασης από πολλά συνδικάτα της Ευρώπης, μεταξύ αυτών της Ισπανίας ,της Πορτογαλίας και της Γερμανίας. Στα μηνύματά τους τα συνδικάτα χαρακτηρίζουν μονόπλευρη, άδικη και σκληρή την πολιτική λιτότητας που επιβάλλεται στη χώρα μας, καταδικάζοντας την υπονόμευση της αυτονομίας των συλλογικών συμβάσεων και την κατάργηση θεμελιωδών εργασιακών δικαιωμάτων.
Ετικέτες ΑΔΕΔΥ, ΓΣΕΕ, ΔΙΑΜΑΡΤΥΡΙΑ
Κριτική στον πρόεδρο της ΓΕΝΟΠ Ν. Φωτόπουλο από ΠΑΣΚΕ- συνεργαζόμενους
Κριτική στον πρόεδρο της ΓΕΝΟΠ κ. Ν. Φωτόπουλο για τις επιλογές του αναφορικά με τις πρόσφατες απεργιακές κινητοποιήσεις της Ομοσπονδίας και τη συγκρότηση της νέας διοίκησης στη ΓΕΝΟΠ, ασκεί με σημερινή ανακοίνωση της η παράταξη ΠΑΣΚΕ-συνεργαζόμενοι της ΓΕΝΟΠ.
«Επικράτησαν δυστυχώς, σταλινικές τακτικές, αυταρχισμοί και η επιλογή Φωτόπουλου, αφού η συγκρότηση του νέου πενταμελούς προεδρείου πραγματοποιήθηκε χωρίς το ψηφοδέλτιο ΠΑΣΚΕ - συνεργαζόμενοι, παρόλο που οι δυνάμεις του εκφράζουν την διαφορετικότητα, αλλά και η αριθμητική του δύναμη υπερτερεί έναντι άλλων», αναφέρεται συγκεκριμένα στην ανακοίνωση.
«Αυτή η ΓΕΝΟΠ θα συνεχίσει να λειτουργεί με τον παλιό κακό της εαυτό, αυτόν δηλαδή που την στοχοποίησε στους συναδέλφους μας και στην κοινωνία, ενώ σήμερα ήταν μια ευκαιρία να οδηγηθεί σε μια αυτοκάθαρση, μέσω των παρατάξεων, απομακρύνοντας όσους δεν σεβάστηκαν και ξέφυγαν από τις συνδικαλιστικές άξιες, επιβάλλοντας ταυτόχρονα νέες αρχές και προτάγματα για την επίλυση των προβλημάτων, τα οποία θα συσπειρώνουν τους εργαζόμενους».
Αναφορικά με την απεργία, τονίζεται ότι παρουσιάστηκαν απογοητευτικά φαινόμενα, καθώς τα ποσοστά συμμετοχής κυμάνθηκαν στο 1 - 3 %. «Χωρίς να λάβουν υπόψη τους την συμμετοχή του προσωπικού, ικανοποιώντας προσωπικές επιθυμίες και οφίτσια, δεν προστάτεψαν τον θεσμό, αφού τα ποσοστά συμμετοχής ήταν αποκαρδιωτικά και αμαύρωσαν την ιστορική διαδρομή της ΓΕΝΟΠ, θέτοντας παράλληλα σε κρίση το συνδικαλιστικό κίνημα της ΔΕΗ», καταλήγει η ανακοίνωση.
Ετικέτες ΓΕΝΟΠ, ΔΕΗ, ΠΑΣΚΕ, ΦΩΤΟΠΟΥΛΟΣ
Λ. Αυγενάκης: Μέχρι σήμερα ο ΟΑΕΔ έχει ενεργοποιήσει και υλοποιεί 68 δράσεις ενεργητικών πολιτικών απασχόλησης και επαγγελματικής εκπαίδευσης
Στην Ερώτηση που κατέθεσε ο Βουλευτής Ηρακλείου της Νέας Δημοκρατίας, κ. Λευτέρης Αυγενάκης σχετικά «με τον τρόπο εφαρμογής των προγραμμάτων του ΟΑΕΔ», ο Υπουργός Εργασίας, Κοινωνικής Ασφάλισης και Πρόνοιας, κ. Ιωάννης Βρούτσης απέστειλε την εξής απάντηση:
«Από τις αρχές του 2010 μέχρι σήμερα σχεδόν 1.130.000 άτομα, είτε ως εργαζόμενοι είτε ως αυτοαπασχολούμενοι είτε ως εκπαιδευόμενοι έχουν ενταχθεί σε εξήντα οκτώ επιμέρους προγράμματα διατήρησης θέσεων εργασίας, προώθησης της απασχόλησης και επαγγελματικής εκπαίδευσης του ΟΑΕΔ συνολικού προϋπολογισμού 3,85 δις. ευρώ. Εκτιμάται ότι με τις δράσεις αυτές έχει επιτευχθεί μια ανάσχεση/συγκράτηση του ρυθμού αύξησης της ανεργίας τουλάχιστον 5%-7%. Παράλληλα, στα μέτρα που υλοποιεί ο ΟΑΕΔ στο πεδίο της κοινωνικής προστασίας των ανέργων και των εργαζομένων-επιδόματα ανεργίας, προγράμματα πλησίον της σύνταξης, κάλυψη της ιατροφαρμακευτικής περίθαλψης των μακροχρόνια ανέργων, παροχές οικογένειας και μητρότητας-εντάσσονται περίπου 1.200.000 άτομα, ενώ οι δράσεις αυτές εκτιμάται ότι θα κοστίσουν το τρέχον έτος 2,2 δις. ευρώ. Μέχρι σήμερα ο ΟΑΕΔ έχει ενεργοποιήσει και υλοποιεί εξήντα οκτώ (68) επιμέρους δράσεις ενεργητικών πολιτικών απασχόλησης και επαγγελματικής εκπαίδευσης, προϋπολογισμού 3,85 δις. ευρώ με μέγιστο αριθμό ωφελούμενων 1.350.000 ανέργους και εργαζομένους ιδιαίτερα σε επισφαλείς θέσεις εργασίας. Μέσω των δράσεων αυτών μέχρι σήμερα έχουν ωφεληθεί ή συνεχίζουν να ωφελούνται 1.128.550 δικαιούχοι, γεγονός που συνεπάγεται ότι η συνολική απορροφητικότητα των δράσεων αυτών έχει προσεγγίσει μέχρι σήμερα το 84% του συνόλου των διαθέσιμων θέσεων.
Ως προς την απορρόφηση κοινοτικών πόρων (ΕΣΠΑ), σε σύνολο 848 εκατ. ευρώ που έχουν εκχωρηθεί στον Οργανισμό από το Επιχειρησιακό Πρόγραμμα «Ανάπτυξη Ανθρωπίνου Δυναμικού» (ΕΠΑΝΑΔ) για προγράμματα απασχόλησης ανέργων, έχουν προκηρυχθεί προγράμματα ύψους 847,94 εκατ. ευρώ (ενεργοποίηση εκχώρησης κατά 100%), για τα οποία έχουν αναληφθεί νομικές δεσμεύσεις 573 εκατ. ευρώ και έχουν πραγματοποιηθεί δαπάνες περίπου 375 εκατ. ευρώ με ποσοστό απορρόφησης 45%, μεταξύ των υψηλότερων της χώρας. Ο Οργανισμός βρίσκεται σε μια διαρκή αναμόρφωση Προγραμμάτων, κυρίως αυτών που εμφανίζουν χαμηλότερους ρυθμούς απορροφητικότητας, ώστε να επιτευχθεί η μεγαλύτερη δυνατόν ανάσχεση της ανεργίας».
Ετικέτες ΑΥΓΕΝΑΚΗΣ, ΟΑΕΔ
Στοιχεία που σοκάρουν για την ανεργία: Χωρίς εργασία το 25,4% των Ελλήνων!
Του Κώστα Τσαχάκη (Έθνος)
Ο αριθμός των ανέργων έφτασε τα 1.267.595 άτομα. Από τα μέσα του 2010, που τέθηκε σε ισχύ το πρώτο Μνημόνιο, το ποσοστό της ανεργίας διπλασιάστηκε και στις στρατιές των ανέργων προστέθηκαν 622.000 άτομα. Μεταξύ Αυγούστου 2011 και Αυγούστου 2012 ο αριθμός των ανέργων αυξήθηκε κατά 38,4% ή 327.678 άτομα
Τον Αύγουστο, με «παραδοσιακά» εποχική αύξηση των θέσεων εργασίας, οι απασχολούμενοι μειώθηκαν κατά 36.597 άτομα
Ανεξέλεγκτες διαστάσεις λαμβάνει πλέον η ανεργία, η οποία αποτελεί πραγματική μάστιγα για τους νέους.
Στην «καρδιά» της τουριστικής σεζόν τον Αύγουστο η ανεργία εκτοξεύτηκε στο 25,4% (από 18,4% έναν χρόνο πριν), με την Ελλάδα να παίρνει την πρωτοκαθεδρία από την Ισπανία με το υψηλότερο ποσοστό ανεργίας στην ΕΕ.
Η εικόνα είναι αποκαρδιωτική στους νέους έως 24 ετών, καθώς τα στοιχεία της Ελληνικής Στατιστικής Αρχής δείχνουν πως οι 6 στους 10 αδυνατούν να βρουν δουλειά (ποσοστό ανεργίας 58%).
Ο αριθμός των ανέργων έφτασε τα 1.267.595 άτομα. Από τα μέσα του 2010, που τέθηκε σε ισχύ το πρώτο Μνημόνιο, το ποσοστό της ανεργίας διπλασιάστηκε και στις στρατιές των ανέργων προστέθηκαν 622.000 άτομα.
Μεταξύ Αυγούστου 2011 και Αυγούστου 2012 ο αριθμός των ανέργων αυξήθηκε κατά 38,4% ή 327.678 άτομα.
Την τελευταία τετραετία η απασχόληση ακολουθεί σταθερή φθίνουσα πορεία, με αποτέλεσμα εντός του τρέχοντος έτους η ανεργία να σπάει το ένα αρνητικό ρεκόρ μετά το άλλο.
Μάλιστα διατυπώνονται προβλέψεις για άνοδο σε επίπεδα κοντά στο 30%, που «μεταφράζονται» σε πάνω από 1.500.000 ανέργους.
Είναι χαρακτηριστικό πως τον Αύγουστο, με «παραδοσιακά» εποχική αύξηση των θέσεων εργασίας, οι απασχολούμενοι μειώθηκαν κατά 36.597 άτομα.
ΓΣΕΕ: Ριζική αλλαγή
Σύμφωνα με τη ΓΣΕΕ, η ανακοίνωση των νέων στατιστικών ποσοστών ανεργίας στο 25,4% αποκαλύπτει το τεράστιο και συνεχώς αυξανόμενο κοινωνικό και πραγματικό πρόβλημα της χώρας, αλλά και την αναγκαιότητα άμεσης και ριζικής αλλαγής της ασκούμενης οικονομικής πολιτικής.
Πιο αναλυτικά, από την έρευνα εργατικού δυναμικού της ΕΛΣΤΑΤ προκύπτει πως στους νέους έως 24 ετών η ανεργία έφτασε στο 58%, σημειώνοντας άνοδο 13 ποσοστιαίων μονάδων σε σχέση με πέρυσι.
Επίσης, αυξήθηκε σημαντικά και στις πλέον παραγωγικές ομάδες του πληθυσμού στα άτομα 25 με 34 ετών, στο 32,9% από 25,9% τον Αύγουστο του 2011.
Στις ηλικίες 35-44 ετών έφτασε στο 21,5% (από 15,1%), στις ηλικίες 45-54 ετών στο 18,3% (από 12,9%) και στις ηλικίες 55-64 ετών στο 14,5% (από 8,3%).
Σε επίπεδο αποκεντρωμένων διοικήσεων της χώρας, τα πρωτεία κατέχουν: Ηπειρος - Δυτική Μακεδονία με 28,5% από 19,4% τον Αύγουστο του 2011. Ακολουθούν: Θεσσαλία - Στερεά Ελλάδα (26,4% από 18,8%), Αττική - όπου διαμένουν περίπου τα 2/3 του πληθυσμού της χώρας (25,9% από 18,5%), Μακεδονία - Θράκη (25,8% από 20%), Πελοπόννησος - Δυτική Ελλάδα - Ιόνιοι Νήσοι (23,3% από 16,5%), Αιγαίο (20% από 17,3%) και Κρήτη (19,6% από 19,5%).
Θα πρέπει να σημειωθεί πως ο οικονομικά μη ενεργός πληθυσμός (δηλαδή τα άτομα που δεν εργάζονται, ούτε αναζητούν εργασία) ανήλθε σε 3.375.297 άτομα και αυξήθηκε κατά 14.003 άτομα σε σχέση με τον Αύγουστο 2011 και κατά 9.554 άτομα σε σχέση με τον Ιούλιο 2012.
Το 29% των γυναικών εκτός αγοράς εργασίας
Σαφή... προτίμηση στις γυναίκες δείχνει η ανεργία. Τον Αύγουστο το ποσοστό έφθασε στο 29% από 22,1% έναν χρόνο πριν, ενώ στους άνδρες διαμορφώθηκε στο 22,7% από 15,7% τον Αύγουστο του 2011. Θα πρέπει να σημειωθεί πως η «ψαλίδα» στα ποσοστά ανεργίας μεταξύ γυναικών και ανδρών δείχνει να ανοίγει, όσο αυξάνεται το γενικό ποσοστό ανεργίας. Το σύνολο των απασχολουμένων εκτιμάται ότι ανήλθε σε 3.726.663 άτομα.
Επεισοδιακή η συνεδρίαση της ΓΕΝΟΠ, που συνεχίζει τις κινητοποιήσεις της
Ο Πρόεδρος της ΓΕΝΟΠ κ. Φωτόπουλος
Με την αποχώρηση των συνδικαλιστικών παρατάξεων της ΓΕΝΟΠ που πρόσκεινται στη Νέα Δημοκρατία και το ΚΚΕ έληξε η επεισοδιακή αποψινή συνεδρίαση της διοίκησης της Ομοσπονδίας για το μέλλον των κινητοποιήσεων.
Στη συνεδρίαση εκφράστηκε προβληματισμός για τη χαμηλή συμμετοχή των εργαζομένων στις απεργιακές κινητοποιήσεις, οι οποίες συνεχίζονται επί του παρόντος με βάση την απόφαση της περασμένης Δευτέρας για επαναλαμβανόμενες 48ωρες.
Ωστόσο, οι επιπτώσεις στην ηλεκτροδότηση της χώρας από τις κινητοποιήσεις είναι ελάχιστες, εξαιτίας της χαμηλής συμμετοχής στην απεργία αλλά και της χαμηλής ζήτησης ρεύματος.
Ετικέτες ΓΕΝΟΠ, ΕΠΕΙΣΟΔΙΑ
Δείτε το Απεργιακό δελτίο του ΠΑΜΕ
Δείτε το Απεργιακό δελτίο 6ης Νοέμβρη του ΠΑΜΕ
Τι αλλάζει στις αποδοχές για όσους χορηγείται άδεια για μετεκπαίδευση ή μεταπτυχιακή εκπαίδευση και υπηρεσιακή εκπαίδευση!
Από 1-1-13 καταργείται η προβλεπόμενη από τις διατάξεις της παρ. 5 του άρθρου 58 του νόμου 3528/2007 προσαύξηση αποδοχών σε όσους χορηγείται άδεια υπηρεσιακής εκπαίδευσης στο εσωτερικό. Στους υπαλλήλους που χορηγείται άδεια για μετεκπαίδευση ή μεταπτυχιακή
εκπαίδευση στο εσωτερικό, για τον υπολογισμό της προσαύξησης λαμβάνεται υπόψη μόνο ο βασικός μισθός.
Αυτό ορίζει τροπολογία που συμπεριλαμβάνεται στο νομοσχέδιο του υπουργείου Οικονομικών για το Μεσοπρόθεσμο, που κατατέθηκε προς ψήφιση στη Βουλή.
Η παρ. 5 του άρθρου 58 του νόμου 3528/2007 που καταργείται προβλέπει τα εξής:...
Ο υπάλληλος στον οποίο χορηγείται άδεια υπηρεσιακής εκπαίδευσης λαμβάνει τις αποδοχές του. Στους υπαλλήλους που χορηγείται άδεια για μετεκπαίδευση ή μεταπτυχιακή εκπαίδευση στο εσωτερικό παρέχονται αποδοχές αυξημένες κατά 20%. Αν η μετεκπαίδευση ή μεταπτυχιακή εκπαίδευση γίνεται εκτός της περιοχής του δήμου που εδρεύει η υπηρεσία του υπαλλήλου, μπορεί να ορίζεται προσαύξηση έως και 40% με απόφαση του υπηρεσιακού συμβουλίου.
Ετικέτες ΑΜΟΙΒΕΣ, ΜΕΤΑΠΤΥΧΙΑΚΗ ΕΚΠΑΙΔΕΥΣΗ
4ήμερη απεργία εργαζομένων ΟΠΑΠ - Αντιστεκόμαστε στην πώληση του ΟΠΑΠ [video]
Ο ΟΠΑΠ εδώ και 53 χρόνια είναι ο Βασικός Αιμοδότης της Κοινωνίας. Από το 2009 μέχρι σήμερα διατέθηκαν 220 εκ. ευρώ στον Αθλητισμό, 32 εκ. ευρώ στον Πολιτισμό, 25 εκ. ευρώ στην Υγεία και την Παιδεία, περισσότερα από 15 εκ. ευρώ στο Περιβάλλον και άλλες κοινωνικές δράσεις.
Μετά από την επικείμενη ιδιωτικοποίηση όλα αυτά θα σταματήσουν.
Εργαζόμενοι ΟΠΑΠ: Αντιστεκόμαστε στην πώληση του ΟΠΑΠ.
Ετικέτες ΕΠΙΚΑΙΡΟΤΗΤΑ, ΕΡΓΑΖΟΜΕΝΟΙ, ΟΠΑΠ
Επανεξελέγη πρόεδρος της ΓΕΝΟΠ-ΔΕΗ ο Νίκος Φωτόπουλος
Επανεξελέγη πρόεδρος της ΓΕΝΟΠ-ΔΕΗ ο Νίκος Φωτόπουλος με την υποστήριξη του ψηφοδελτίου υπό τον ως τώρα γενικό γραμματέα της Ομοσπονδίας Κώστα Κατσαρό που προέρχεται από τη ΔΑΚΕ, αλλά με αποχή της επίσημης ΔΑΚΕ από την ψηφοφορία.
Προς το παρόν δεν έχουν εκδοθεί τα επίσημα αποτελέσματα, ωστόσο σύμφωνα με πληροφορίες του Αθηναϊκού Πρακτορείου Ειδήσεων ο Νίκος Φωτόπουλος, που ήταν ο πλειοψηφών σύμβουλος κατά τις αρχαιρεσίες που έγιναν στο πρόσφατο συνέδριο, στηρίχθηκε από τις λοιπές παρατάξεις πλην της επίσημης ΔΑΚΕ υπό τον Αντώνη Καρρά και της παράταξης ΠΑΣΚΕ συνεργαζόμενοι υπό τον Γιώργος Αδαμίδη, που προέρχεται από το Σωματείο Σπάρτακος της Πτολεμαΐδας το οποίο έχει διαχωρίσει τη θέση του από τον Νίκο Φωτόπουλο.
Συνδικαλιστές της ΓΕΝΟΠ ανέφεραν ότι με τις έδρες της επίσημης ΔΑΚΕ, της ΔΑΚΕ του Κώτστα Κατσαρού και της ΠΑΣΚΕ-συνεργαζόμενοι (συνολικά 16) υπήρχε η απαιτούμενη πλειοψηφία για να σχηματισθεί προεδρείο, ωστόσο υπερψηφίστηκε το σχήμα υπό τον Νίκο Φωτόπουλο.
Στο θέμα παρενέβη απόψε ο γραμματέας της Πολιτικής Επιτροπής της Νέας Δημοκρατίας, Μανώλης Κεφαλογιάννης, επισημαίνοντας σε δήλωσή του μεταξύ άλλων: «Ουδείς και για κανένα λόγο δικαιούται να διαπραγματεύεται και να εκχωρεί αρχές, αξίες και ιδεολογικές αναφορές στη βάση προσωπικών μικροπαραταξιακών ή ακόμα και ιδιοτελών συμφερόντων, γιατί τότε διαπράττει σοβαρότατο πολιτικό και συνδικαλιστικό ολίσθημα.
Λυπούμαι για τα στελέχη εκείνα του φιλελεύθερου χώρου, στα οποία οι εργαζόμενοι της βάσης, στις πρόσφατες αρχαιρεσίες της ΓΕΝΟΠ - ΔΕΗ, έδωσαν τη δύναμη για να βρεθούν στο τιμόνι μιας οργάνωσης και μάλιστα ως πρώτη δύναμη, αυτά να διαπραγματεύονται, να παραχωρούν και να εκχωρούν στη βάση τιμαρίων και ιδιοτελών συμφερόντων».
Ετικέτες ΓΕΝΟΠ, ΦΩΤΟΠΟΥΛΟΣ
Ψύρρας - ΔΗΜ.ΑΡ.: Μεγάλες καθυστερήσεις στις αιτήσεις για συνταξιοδότηση
Ο Βουλευτής της ΔΗΜΟΚΡΑΤΙΚΗΣ ΑΡΙΣΤΕΡΑΣ, Θωμάς Ψύρρας, κατέθεσε ερώτηση προς τον Υπουργό Οικονομικών σχετικά με τη μεγάλη καθυστέρηση που υπάρχει στη διεκπεραίωση των αιτήσεων συνταξιοδότησης.
"Μετά το 2010 έχει αυξηθεί η καθυστέρηση διεκπεραίωσης των αιτήσεων συνταξιοδότησης, εξαιτίας και της διόγκωσης του αριθμού αυτών που θέλουν να συνταξιοδοτηθούν, αλλά και της μείωσης του προσωπικού στο Γενικό Λογιστήριο του Κράτους.
Για την αντιμετώπιση του προβλήματος, ο Συνήγορος του Πολίτη πρότεινε την προσαρμογή της υφιστάμενης νομοθεσίας στα τρέχοντα πραγματικά δεδομένα.
Ειδικότερα, πρότεινε ότι θα μπορούσε να εξετασθεί η δυνατότητα χορήγησης, στον υπάλληλο που αποχωρεί, χρηματικού ποσού ως «έναντι», το οποίο θα καθορίζεται σε ποσοστό επί των μελλοντικών συντάξιμων αποδοχών του έως 6 μηνών και θα χορηγείται από την υπηρεσία του.
Το ποσό αυτό θα αναγράφεται στο -ήδη προβλεπόμενο- Δελτίο Ατομικής και Υπηρεσιακής Κατάστασης (ΔΑΥΚ), που υποχρεωτικά αποστέλλεται στη Διεύθυνση Μισθών και Συντάξεων.
Με τον τρόπο αυτό, το Γενικό Λογιστήριο του Κράτους θα έχει τη δυνατότητα να συμψηφίζει με ασφάλεια το -ήδη πιστωμένο και αναγραφόμενο στο ΔΑΥΚ ως «έναντι»- χρηματικό ποσό με την σύνταξη που τελικά δικαιούται.
Κατ' αυτόν τον τρόπο οι υπάλληλοι ή λειτουργοί και στρατιωτικοί που αποχωρούν θα είναι σε θέση να αντιμετωπίσουν πιεστικά προβλήματα καθημερινής επιβίωσης, τα οποία συνεπάγεται η ιδιαίτερα μεγάλη καθυστέρηση απονομής των συνταξιοδοτικών παροχών.
σκοπεύει να ενεργοποιήσει τις προτάσεις του Συνηγόρου του Πολίτη;
Θωμάς Ψύρρας"
Ετικέτες ΔΗΜ. ΑΡΙΣΤΕΡΑ, ΣΥΝΤΑΞΙΟΥΧΟΙ, ΨΥΡΡΑΣ ΘΩΜΑΣ
ΔΗΜΑΡ: Αναβάθμιση του Σώματος Επιθεώρησης Εργασία...
Στην Αλεξανδρούπολη θα διεξαχθεί το συνέδριο της Γ...
ΑΝΤΑΡΣΥΑ: "Ο αγώνας ενάντια στις απολύσεις στο δημ...
ΥΠΟΙΚ: Όλες οι αλλαγές στο μισθολόγιο του Δημοσίου...
ΓΣΕΕ: Το υπουργείο Εργασίας επισπεύδει «παράνομα μ...
Κατοχυρωμένο το δικαίωμα σύνταξης, ακόμα και χωρίς...
ΔΗΜΑΡ: ο αντίβαρο στην Ευρώπη της λιτότητας, είναι...
ΓΣΕΕ: Μαζική η συμμετοχή στην πανευρωπαϊκή κινητοπ...
Κριτική στον πρόεδρο της ΓΕΝΟΠ Ν. Φωτόπουλο από ΠΑ...
Λ. Αυγενάκης: Μέχρι σήμερα ο ΟΑΕΔ έχει ενεργοποιήσ...
Στοιχεία που σοκάρουν για την ανεργία: Χωρίς εργασ...
Επεισοδιακή η συνεδρίαση της ΓΕΝΟΠ, που συνεχίζει ...
4ήμερη απεργία εργαζομένων ΟΠΑΠ - Αντιστεκόμαστε σ...